
Predlog amandmajev k Predlogu zakona o začasnih ukrepih za učinkovitejše izvajanje sistema dolgotrajne oskrbe

K 2. členu:
V 2. členu se besedilo člena spremeni tako, da se glasi:
»Ne glede na drugo alinejo tretjega odstavka 11. člena ZDOsk-1 storitve dnevnega institucionalnega varstva v domovih za starejše, posebnih socialno varstvenih zavodih za odrasle in kombiniranih socialno varstvenih zavodih, varstveno delovnih centrih in socialno varstvenih zavodih za usposabljanje v delu institucionalne oskrbe odraslih na podlagi predpisov, ki urejajo socialno varstvo, niso primerljive storitve nedenarnim pravicam v obliki oskrbovalca družinskega člana in DO na domu ter denarni pravici v obliki denarnega prejemka, če uporabniki teh pravic niso upravičeni do oprostitve plačila storitev v skladu z zakonom, ki ureja socialno varstvo.«.
Obrazložitev:
V skladu z mnenjem Zakonodajno-pravne službe Državnega zbora se bolj jasno opredeli, katere storitve po ZSV ne štejejo za primerljive storitve po ZDOsk-1 in jih uporabnik lahko koristi, v kolikor ni upravičen do oprostitve plačila storitev v skladu z zakonom, ki ureja socialno varstvo.
K 3. členu:
V 3. členu se besedilo člena spremeni tako, da se glasi:
»Ne glede na drugi odstavek 12. člena ZDOsk-1 lahko uporabnik pravice do oskrbovalca družinskega člana v primeru, ko pride do prenehanja nalog oskrbovalca družinskega člana iz razloga iz 1., 2., 3., 6., 7., 8., 9. ali 10. točke prvega odstavka 26. člena ZDOsk-1, pridobi pravico do DO ali pravico do ponovne izbire oskrbovalca družinskega člana na podlagi odločbe, ki jo vstopna točka izda po uradni dolžnosti v osmih dneh od prejema obvestila o nastopu razloga z upoštevanjem kategorije DO iz prvotne odločbe o upravičenosti do oskrbovalca družinskega člana.«.
Obrazložitev:
V skladu z mnenjem Zakonodajno-pravne službe Državnega zbora se dodata 6. in 8. točko prvega odstavka 26. člena ZDOsk-1, ker gre tudi v teh primerih za razloge, kjer vstopna točka ravna na podlagi tega člena. Doda se tudi možnost izdaje odločbe o ponovni izbiri oskrbovalca družinskega člana.   
K 4. členu: 
V prvem odstavku 4. člena se črta besedilo »in ne pridobi izjave zavarovane osebe o obliki pravice do DO, ki jo želi zavarovana oseba koristiti«.
Obrazložitev:
V skladu z mnenjem Zakonodajno-pravne službe Državnega zbora se navedeno besedilo črta zaradi pravne varnosti vlagateljev in upoštevanja kontradiktornosti postopka ter pravil upravnega postopka. 
K 6. členu:
V 6. členu se besedilo člena spremeni tako, da se glasi:
»Ne glede na šesti odstavek 42. člena ZDOsk-1 in ne glede na prvi odstavek 9. člena ZUOPCSD lahko uporabnik in izvajalec DO v okviru iste kategorije DO, določene v odločbi iz 38. člena ZDOsk-1, ter obsega storitev, opredeljenega z veljavnim osebnim načrtom, spremenita nabor ali pogostost opravljanja storitev DO brez sklenitve aneksa k osebnemu načrtu, kar izvajalec DO pisno zabeleži in zabeležko priloži kot prilogo k osebnemu načrtu.«.
Obrazložitev:
V skladu z mnenjem Zakonodajno-pravne službe Državnega zbora se zaradi jasnosti in večje pravne varnosti določi tudi odstop od ureditve v ZUOPCSD glede ne – obveznosti sklenitve aneksa v primeru iste kategorije DO, ki je določena najprej z odločbo o upravičenosti do pravic do DO, kot nadalje tudi v osebnem načrtu. 
K 7. členu:
V 7. členu se v prvem odstavku beseda »lahko« črta.
Besedilo drugega odstavka se spremeni tako, da se glasi: 
»Če izvajalec DO pri uporabniku DO ugotovi, da je prišlo do bistvene spremembe njegovega zdravstvenega, funkcionalnega, kognitivnega ali drugega stanja, ki lahko vpliva na njegovo uvrstitev v kategorijo DO, lahko obvestilu iz prejšnjega odstavka predloži oceno upravičenosti skupaj s poročilom in dokumentacijo, na kateri ocena temelji, ki jo opravi po postopku v skladu s tem členom. Ocena upravičenosti, ki jo izdela izvajalec DO, nadomesti oceno upravičenosti, ki jo izdela svetovalec DO na vstopni točki za DO, če na podlagi ocene, poročila in dokumentacije svetovalec DO na vstopni točki ugotovi, da je nova ocena upravičenosti izdelana v skladu s tem členom.  V tem primeru vstopna točka na podlagi navedene ocene upravičenosti izda odločbo o pravici do DO s spremenjeno kategorijo DO. V postopku izdaje odločbe v skladu s tem členom se uporabljajo določbe zakona, ki ureja splošni upravni postopek, in smiselno določbe ZDOsk-1.«.
Obrazložitev:
V skladu z mnenjem Zakonodajno-pravne službe Državnega zbora se upošteva predlog za bolj jasen zapis člena glede uporabe nove ocene upravičenosti izdelane s strani izvajalca DO, tako, da se drugi odstavek uskladi z določbo petega odstavka. Upoštevani so tudi predlogi glede uporabe drugih predpisov. 
K 8. členu:
V prvem odstavku 8. člena se besedilo »fizično osebo, ki je samostojni podjetnik posameznik« nadomesti z besedilom »fizično osebo, ki opravlja dejavnost kot samostojni podjetnik posameznik«. 
V drugi alineji prvega odstavka se besedilo »fizična oseba, ki samostojno opravlja dejavnost« nadomesti z besedilom »fizična oseba, ki opravlja dejavnost kot samostojni podjetnik posameznik«.
Obrazložitev:
V skladu z mnenjem Zakonodajno-pravne službe Državnega zbora se terminološko poenoti pravni pojem tako, da je uporabljena zgolj ena pravnoorganizacijska oblika, s katero lahko izvajalci DO sklenejo pogodbeno razmerje za izvajanje posameznih storitev DO. Namen je, da se pogodbe lahko sklenejo s fizično osebo, ki na trgu samostojno opravlja pridobitno dejavnost in je registrirana v statusni obliki samostojni podjetnik. S tem se prepreči, da bi posamezno storitev DO opravljala katera druga fizična oseba, zaposlena pri samostojnem podjetniku, tudi če bi pogoje iz tega člena izpolnjevala.
K 10. členu:
Besedilo 10. člena se spremeni tako, da se glasi:
»Ne glede na četrti odstavek 65. člena ZDOsk-1 opravlja koordinator DO pri uporabniku pravice do celodnevne DO v instituciji naloge iz 65. člena ZDOsk-1 v obsegu glede na potrebe uporabnika in spremembe njegovega zdravstvenega, funkcionalnega ali socialnega stanja.«.
 Obrazložitev: 
V skladu z mnenjem Zakonodajno-pravne službe Državnega zbora se jasneje opredeli, da se z določbo odstopa od četrtega odstavka 65. člena ZDOsk-1, in sicer glede pogostosti rednih obiskov koordinatorja DO. Hkrati se jasno določi, da se naloge koordinatorja DO iz 65. člena ZDOsk-1 še naprej izvajajo glede na potrebe uporabnika ter spremembe njegovega zdravstvenega, funkcionalnega ali socialnega stanja. Hkrati se črta drugi odstavek v obrazložitvi k temu členu, ker se ne odraža v besedilu člena.  
K 11. členu: 
V 11. členu se besedilo »socialnega in zdravstvenega varstva« nadomesti z besedilom »socialnega varstva in zdravstvene dejavnosti«. 
Obrazložitev: 
V skladu z mnenjem Zakonodajno-pravne službe Državnega zbora se določijo pogoji za direktorje javnih zdravstvenih zavodov, kot jih določa Zakon o zdravstveni dejavnosti. 
K 13. členu: 
Besedilo 13. člena se spremeni tako, da se glasi:
»Ne glede na 70. člen ZDOsk-1B in 16. člen ZUOPCSD so zavarovane osebe za DO pod pogoji, kot jih določa ZDOsk-1, upravičene do storitev e-oskrbe do 31. decembra 2027.«.
Obrazložitev: 
V skladu z mnenjem Zakonodajno-pravne službe Državnega zbora se bolj jasno zapiše, da pogoji za uveljavljanje pravice do storitev e-oskrbe ostajajo enaki, kot jih določa ZDOsk-1. 
K 14. členu:
V 14. členu se v prvem odstavku prva alineja spremeni tako, da se glasi: 
» – od vključno 1. decembra 2025 vključen v institucionalno varstvo pri izvajalcu DO v skladu s 50. členom ZSV,«. 
V devetem odstavku se prvi in drugi stavek spremenita tako, da se glasita:
»Oskrbovanec iz prvega odstavka tega člena je upravičen do izenačitve plačila institucionalnega varstva z uporabniki DO v instituciji, pod pogoji in v obsegu, določenim v tem členu. Višina izenačitve plačila se določi kot razlika, izračunana v skladu z desetim odstavkom tega člena (v nadaljnjem besedilu: razlika).« 
V desetem odstavku se v prvem stavku besedilo »Ne glede na prejšnji odstavek se razlika« nadomesti z besedilom »Razlika se«. 
Obrazložitev:
Gre za redakcijski popravek, s katerim se jasno določi, kdo je upravičenec do začasne izenačitve plačila razlike in od katerega datuma naprej. V drugem stavku se spremeni zapis, saj izvajalec DO oskrbovancu ne bo zaračunal zgolj plačila nastanitve in prehrane, temveč mu bo oskrbni dan obračunal glede na določbo desetega odstavka, ki jasno določa, kaj se oskrbovancu lahko zaračuna. V desetem odstavku se zapis redakcijsko uskladi s spremenjenim devetim odstavkom. 
K 15. členu: 
V 15. členu se v prvem odstavku besedilo »od 1. decembra 2025« nadomesti z besedilom »od vključno 1. decembra 2025«.
Obrazložitev: 
Gre za redakcijski popravek, s katerim se bolj jasno določi od katerega datuma dalje je upravičenec upravičen do dobropisa. 
K 16. členu:
V 16. členu se prvi odstavek spremeni tako, da se glasi: 
»(1) Do dodatka za delo zaradi vzpostavljanja sistema DO so za obdobje od 1. oktobra 2026 do 31. decembra 2027 upravičeni:
· zaposleni pri izvajalcu DO v instituciji, ki izvajajo storitve DO oziroma osnovno ali socialno oskrbo oziroma zdravstveno nego ali rehabilitacijo, v nominalni višini 300 evrov bruto mesečno za polni delovni čas. Drugi zaposleni pri teh izvajalcih, razen javni uslužbenci plačne skupine B, so upravičeni do dodatka za delo v nominalni višini 150 evrov bruto mesečno za polni delovni čas;
· zaposleni pri izvajalcu DO na domu, ki izvajajo storitve DO, ali izvajalci pomoči družini na domu iz 15.a člena ZSV in 9. člena Pravilnika o standardih in normativih socialnovarstvenih storitev pomoč družini na domu, socialni servis, institucionalno varstvo in vodenje in varstvo ter zaposlitev pod posebnimi pogoji (Uradni list RS, št. 47/24 in 56/25), v nominalni višini 300 evrov bruto mesečno za polni delovni čas. Drugi zaposleni pri teh izvajalcih, razen javni uslužbenci plačne skupine B, so upravičeni do dodatka za delo v nominalni višini 150 evrov bruto mesečno za polni delovni čas.«.
Za četrtim odstavkom se doda nov peti odstavek, ki se glasi: 
[bookmark: _GoBack]»(5) Zaposlenemu pripada dodatek iz tega člena sorazmerno glede na število opravljenih ur. Dodatek se ne upošteva v osnovi za nadomestilo plače za čas odsotnosti z dela in v odpravnini.«.
Obrazložitev:
S spremembo prvega odstavka tega člena se določi upravičenost do dodatka za delo za zaposlene za polni delovni čas pri izvajalcih celodnevne DO, ki neposredno izvajajo storitve dolgotrajne oskrbe oziroma osnovno ali socialno oskrbo oziroma zdravstveno nego ali rehabilitacijo v višini 300 evrov bruto mesečno. Ti zaposleni predstavljajo ključen kader za zagotavljanje storitev in so zaradi kadrovskih primanjkljajev ter povečanega obsega dela najbolj izpostavljeni tveganju preobremenjenosti in odhajanja iz dejavnosti. Prav tako pa se določi upravičenost do dodatka za delo za druge zaposlene pri teh izvajalcih, ki pomembno prispevajo k nemotenemu delovanju sistema, in sicer v nominalni višini 150 evrov bruto mesečno za polni delovni čas, razen za javne uslužbence plačne skupine B. Dodatek za zaposlene, ki izvajajo storitve DO ali pomoči na domu, se v navedenem obdobju izplačuje tudi pri izvajalcih DO na domu in pri izvajalcih pomoči družini na domu v nominalni višini 300 evrov bruto mesečno za polni delovni čas. Drugi zaposleni pri teh izvajalcih, razen javni uslužbenci plačne skupine B, pa so upravičeni do dodatka v nominalni višini 150 evrov bruto mesečno za polni delovni čas. Zaposlenemu pripada dodatek iz tega člena sorazmerno glede na število opravljenih ur. Namen dodatka je podpreti vzpostavljanje sistema DO ter zagotoviti zadostni obseg kadrovskih virov z zadržanjem ustreznih kadrov v obdobju uvajanja novih storitev in organizacijskih rešitev.

Naslov IV. POGLAVJA se spremeni tako, da se glasi: 
»PREHODNA IN KONČNA DOLOČBA«
Za 17. členom se doda nov 17.a člen, ki se glasi: 
»17.a člen
(dokončanje postopkov, začetih na podlagi ZDOsk-1)
Postopki, začeti na podlagi ZDOsk-1 pred uveljavitvijo tega zakona, se končajo v skladu z ZDOsk-1, če ta zakon ne določa drugače.«.
Obrazložitev: 
Za namen večje pravne varnosti in jasnosti se doda določba, ki ureja že začete postopke na podlagi ZDOsk-1, ki se dokončajo z upoštevanjem določb tega zakona. 

